จ.ประจวบคีรีขันธ์  ส่งอาสาปราบยุงลาย ทำลายแหล่งเพาะพันธุ์ยุงในที่สาธารณะ พร้อมประสานครูอนามัยเฝ้าระวังอาการป่วยไข้เลือดออกในโรงเรียน
นายแพทย์สุรินทร์ สืบซึ้ง นายแพทย์สาธารณสุขจังหวัดประจวบคีรีขันธ์ เปิดเผยว่า ขณะนี้สำนักงานสาธารณสุขจังหวัดฯ ได้เฝ้าระวังการแพร่ระบาดของโรคไข้เลือดออก โดยสถิติตั้งแต่วันที่ 1 มกราคม - 23 กรกฎาคม 2561 พบผู้ป่วยไข้เลือดออกในพื้นที่จังหวัดประจวบคีรีขันธ์จำนวน 253 ราย อัตราป่วย 46.89 ต่อแสนประชากร ไม่มีผู้ป่วยเสียชีวิต อยู่ในลำดับที่ 37 ของประเทศ และลำดับที่ 6 ของเขตบริการสุขภาพที่ 5 โดยพบผู้ป่วยสูงสุดที่อำเภอสามร้อยยอด รองลงมาคืออำเภอเมือง และอำเภอหัวหิน สถานการณ์ในขณะนี้ถือว่าอยู่ในเกณฑ์ปกติ แต่ต้องเฝ้าระวังอย่างใกล้ชิดในช่วงฤดูฝนที่เอื้อต่อการเพาะพันธุ์ของลูกน้ำยุงลาย

   โดยบูรณาการการทำงานกับหน่วยงานที่เกี่ยวข้อง เช่น การรณรงค์ทำลายแหล่งเพาะพันธุ์ยุงในหน่วยงานราชการทุกสัปดาห์ ประสานกำนัน ผู้ใหญ่บ้าน องค์กรปกครองส่วนท้องถิ่น นำประชาชนเป็นอาสาปราบยุงลาย ทำลายแหล่งเพาะพันธุ์ยุงในสถานที่สาธารณะ ได้แก่ ศาสนสถาน โรงเรียน และบ้านเรือน รวมทั้งประสานสถานศึกษา นำครูและนักเรียนทำลายแหล่งเพาะพันธุ์ยุง เช่น เปลี่ยนน้ำในห้องน้ำทุก 7 วัน เก็บขยะที่เป็นแหล่งน้ำขังในโรงเรียน พร้อมให้ครูอนามัยโรงเรียนเฝ้าระวังอาการป่วยของครู นักเรียน และเจ้าหน้าที่ หากผู้ป่วยมีอาการไข้เกิน 2 วันให้รีบไปพบแพทย์ทันที